RELAZZJONIJIET ESTERNI Politika Ewropea tal-Viċinat 7. Ir-reviżjoni li għaddejja bħalissa tal-Politika Ewropea tal-Viċinat għandha tiżgura involviment kontinwu u profond tal-UE kemm mas-sħab tal-Lvant kif ukoll ma' dawk tan-Nofsinhar. Il-Kunsill Ewropew ser ikollu diskussjoni usa' dwar il-Viċinat tan-Nofsinhar f'Ottubru. F'dan il-kuntest, il-Kunsill Ewropew laqa' l-laqgħa ministerjali li għandha ssir f'Barċellona fit-13 ta' April li ser tipprovdi opportunità unika biex jinstemgħu l-fehmiet ta' sħabna tan-nofsinhar. Summit tas-Sħubija tal-Lvant f'Riga 8. L-UE hija impenjata bis-sħiħ għas-Sħubija tal-Lvant. Hija ser issaħħaħ, b'mod differenzjat, ir-relazzjonijiet ma' kull wieħed mis-sitt sħab tagħha. Għandhom isiru sforzi partikolari biex jitmexxew 'il quddiem il-kooperazzjoni fil-bini tal-istat, il-mobbiltà u l-kuntatti bejn il-persuni, l-opportunitajiet tas-suq u l-interkonnessjonijiet. Il-Kunsill Ewropew jistenna b'interess ir-ratifika l-aktar bikrija possibbli mill-Istati Membri kollha tal-Ftehimiet ta' Assoċjazzjoni/Żoni ta' Kummerċ Ħieles Approfonditi u Komprensivi (AAs/DCFTAs) mal-Georgia, ir-Repubblika tal-Moldova u l-Ukrajna. Russja/Ukrajna 9. Il-Kunsill Ewropew appella lill-partijiet kollha biex jimplimentaw b'mod sħiħ u b'mod rapidu l-ftehimiet ta' Minsk u jonoraw l-impenji tagħhom, u enfasizza r-responsabbiltà tal-awtoritajiet Russi f'dan ir-rigward. L-UE tinsab lesta li tappoġġa dan il-proċess, b'mod partikolari fir-rigward tal-abbiltà u l-kapaċità tal-OSKE li tissorvelja l-implimentazzjoni tal-ftehimiet ta' Minsk, u ser tkompli bl-isforzi fil-proċessi trilaterali dwar l-enerġija u l-implimentazzjoni tad-DCFTA bejn l-UE u l-Ukrajna. 10. Il-Kunsill Ewropew qabel li t-tul ta' żmien tal-miżuri restrittivi kontra l-Federazzjoni Russa adottati fil-31 ta' Lulju 2014 u msaħħa fit-8 ta' Settembru 2014, għandu jkun marbut b'mod ċar mal-implimentazzjoni sħiħa tal-ftehimiet ta' Minsk, filwaqt li wieħed iżomm f'moħħu li din hija prevista biss sal-31 ta' Diċembru 2015. Id-deċiżjonijiet neċessarji ser jittieħdu fix-xhur li ġejjin. Il-Kunsill Ewropew jinsab lest li jieħu aktar miżuri jekk ikun meħtieġ. 11. Il-Kunsill Ewropew ma jirrikonoxxix u jkompli jikkundanna l-annessjoni illegali tal-Krimea u Sevastopol mill-Federazzjoni Russa u ser jibqa' impenjat li jimplimenta b'mod sħiħ il-politika tiegħu ta' nonrikonoxximent. 12. L-UE ser tkompli tappoġġa l-proċess ta' riforma tal-Ukrajna, flimkien ma' donaturi oħra u f'konformità mal-kondizzjonalità tal-FMI. Il-Kunsill Ewropew appella biex it-tielet pakkett ta' Assistenza Makrofinanzjarja għall-Ukrajna jiġi adottat bħala kwistjoni ta' urġenza. Huwa rrikonoxxa l-isforzi ta' riforma li l-gvern tal-Ukrajna għamel s'issa u talbu jintensifika aktar il-ħidma tiegħu. 13. Il-Kunsill Ewropew enfasizza l-ħtieġa li jkun hemm rispons għall-kampanji Russi ta' diżinformazzjoni li għaddejjin u stieden lir-Rappreżentant Għoli biex, f'kooperazzjoni mal-Istati Membri u l-istituzzjonijiet tal-UE, tħejji pjan ta' azzjoni sa Ġunju dwar komunikazzjoni strateġika. L-istabbiliment ta' tim ta' komunikazzjoni huwa l-ewwel pass f'dan ir-rigward. Ara l-paġna tal-laqgħa